CELEX: 32020R0966
Language: el
Date: 2020-07-01 00:00:00
Title: Εκτελεστικός κανονισμός (ΕΕ) 2020/966 της Επιτροπης της 1ης Ιουλίου 2020 για την περάτωση της επανεξέτασης για «νέο εξαγωγέα» του εκτελεστικού κανονισμού (ΕΕ) 2019/1379 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας για έναν Κινέζο παραγωγό-εξαγωγέα, για την επιβολή του δασμού όσον αφορά τις εισαγωγές του εν λόγω παραγωγού και για τον τερματισμό της καταγραφής των εν λόγω εισαγωγών

6.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 213/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/966 ΤΗΣ ΕΠΙΤΡΟΠΗΣ
         της 1ης Ιουλίου 2020
         για την περάτωση της επανεξέτασης για «νέο εξαγωγέα» του εκτελεστικού κανονισμού (ΕΕ) 2019/1379 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας για έναν Κινέζο παραγωγό-εξαγωγέα, για την επιβολή του δασμού όσον αφορά τις εισαγωγές του εν λόγω παραγωγού και για τον τερματισμό της καταγραφής των εν λόγω εισαγωγών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός) και ιδίως το άρθρο 11 παράγραφος 4 και το άρθρο 14 παράγραφος 5,
         Εκτιμώντας τα ακόλουθα:
         1.   ΤΑ ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Με τον κανονισμό (ΕΟΚ) αριθ. 2474/93 (2) (στο εξής: αρχική έρευνα), το Συμβούλιο επέβαλε οριστικό δασμό αντιντάμπινγκ 30,6 % στις εισαγωγές ποδηλάτων καταγωγής Λαϊκής Δημοκρατίας της Κίνας (στο εξής: ΛΔΚ). Έκτοτε ακολούθησαν διάφορες έρευνες σχετικά με την εμπορική άμυνα, για την τροποποίηση των αρχικών μέτρων.
                  
               
                     (2)
                  
                  
                     Με τον κανονισμό (ΕΕ) αριθ. 502/2013 (3), το Συμβούλιο, ύστερα από ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, τροποποίησε τα μέτρα. Στην εν λόγω έρευνα δεν εφαρμόστηκε δειγματοληψία στους παραγωγούς-εξαγωγείς στη ΛΔΚ και διατηρήθηκε ο δασμός αντιντάμπινγκ 48,5 % σε επίπεδο χώρας, με βάση το περιθώριο ντάμπινγκ που προσδιορίστηκε με τον κανονισμό (ΕΚ) αριθ. 1095/2005 του Συμβουλίου (4).
                  
               
                     (3)
                  
                  
                     Τα μέτρα που ισχύουν επί του παρόντος είναι μέτρα αντιντάμπινγκ που έχουν επιβληθεί με τον εκτελεστικό κανονισμό (ΕΕ) 2019/1379 της Επιτροπής (5).
                  
               2.   ΤΡΕΧΟΥΣΑ ΕΡΕΥΝΑ
         
         
                     (4)
                  
                  
                     Στις 27 Μαΐου 2019 η Επιτροπή έλαβε αίτηση για την κίνηση διαδικασίας επανεξέτασης για «νέο εξαγωγέα», σύμφωνα με το άρθρο 11 παράγραφος 4 του βασικού κανονισμού. Η αίτηση υποβλήθηκε από την εταιρεία Universal Cycle Corporation (Guangzhou) Co. Ltd. (στο εξής: αιτών), έναν παραγωγό-εξαγωγέα ποδηλάτων στη ΛΔΚ, του οποίου οι εξαγωγές στην Ένωση υπόκεινται σε οριστικό δασμό αντιντάμπινγκ 48,5 %. Ο αιτών ισχυρίστηκε ότι δεν εξήγαγε ποδήλατα στην Ένωση κατά την περίοδο της έρευνας στην οποία βασίστηκαν τα μέτρα αντιντάμπινγκ (1η Ιανουαρίου 2011 έως 31η Δεκεμβρίου 2011), ότι άρχισε την εξαγωγή του υπό επανεξέταση προϊόντος στην Ένωση από τον Σεπτέμβριο του 2018 και ότι δεν συνδεόταν με κανέναν από τους παραγωγούς-εξαγωγείς ποδηλάτων που υπόκεινται στα ισχύοντα μέτρα.
                  
               
                     (5)
                  
                  
                     Η Επιτροπή έκρινε ότι τα εκ πρώτης όψεως αποδεικτικά στοιχεία που υπέβαλε ο αιτών ήταν επαρκή για να δικαιολογήσουν την έναρξη επανεξέτασης σύμφωνα με το άρθρο 11 παράγραφος 4 του βασικού κανονισμού. Αφού δόθηκε η ευκαιρία στους παραγωγούς της Ένωσης να υποβάλουν τις παρατηρήσεις τους, η Επιτροπή κίνησε, δυνάμει του εκτελεστικού κανονισμού (ΕΕ) 2019/2149 της Επιτροπής (6), διαδικασία επανεξέτασης του εκτελεστικού κανονισμού (ΕΕ) 2019/1379 της Επιτροπής όσον αφορά τον αιτούντα.
                  
               
                     (6)
                  
                  
                     Σύμφωνα με το άρθρο 2 του εκτελεστικού κανονισμού (ΕΕ) 2019/2149, ο δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) 2019/1379 καταργήθηκε όσον αφορά τον αιτούντα. Ταυτόχρονα, σύμφωνα με το άρθρο 11 παράγραφος 4 και το άρθρο 14 παράγραφος 5 του βασικού κανονισμού, και όπως αναφέρεται στο άρθρο 3 του εκτελεστικού κανονισμού (ΕΕ) 2019/2149, η Επιτροπή κάλεσε τις τελωνειακές αρχές να καταγράψουν τις εισαγωγές του αιτούντος.
                  
               
                     (7)
                  
                  
                     Στις 9 Ιανουαρίου 2020 ο αιτών απέσυρε επίσημα την αίτηση επανεξέτασης για «νέο εξαγωγέα». Κατόπιν τούτου, η Επιτροπή έκρινε ότι η έρευνα επανεξέτασης θα πρέπει να περατωθεί.
                  
               3.   ΚΟΙΝΟΠΟΙΗΣΗ
         
         
                     (8)
                  
                  
                     Η Επιτροπή ενημέρωσε τα ενδιαφερόμενα μέρη σχετικά με την πρόθεσή της για την περάτωση της έρευνας επανεξέτασης, την επιβολή οριστικού δασμού αντιντάμπινγκ στις εισαγωγές από την Universal Cycle Corporation (Guangzhou) Co. Ltd. και την αναδρομική είσπραξη αυτού του δασμού επί των εισαγωγών που έχουν υποβληθεί σε καταγραφή σύμφωνα με τον εκτελεστικό κανονισμό (ΕΕ) 2019/2149. Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους. Δεν ελήφθησαν παρατηρήσεις.]
                  
               4.   ΑΝΑΔΡΟΜΙΚΗ ΕΙΣΠΡΑΞΗ ΔΑΣΜΩΝ ΑΝΤΙΝΤΑΜΠΙΝΓΚ
         
         
                     (9)
                  
                  
                     Με βάση τα ανωτέρω συμπεράσματα, η Επιτροπή κατέληξε στο συμπέρασμα ότι η επανεξέταση όσον αφορά τις εισαγωγές ποδηλάτων που κατασκευάζονται από τον αιτούντα και είναι καταγωγής ΛΔΚ θα πρέπει να περατωθεί. Κατά συνέπεια, θα πρέπει να σταματήσει η καταγραφή των εισαγωγών του αιτούντος και θα πρέπει να εισπραχθεί αναδρομικά επί των εισαγωγών αυτών, από την ημερομηνία έναρξης αυτής της επανεξέτασης, ο δασμός που ισχύει σε επίπεδο χώρας για όλες τις άλλες εταιρείες (48,5 %), ο οποίος επιβλήθηκε με τον εκτελεστικό κανονισμό (ΕΕ) 2019/1379.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 15 παράγραφος 1 του βασικού κανονισμού
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Με τον παρόντα κανονισμό περατώνεται η επανεξέταση για «νέο εξαγωγέα» που κινήθηκε με τον εκτελεστικό κανονισμό (ΕΕ) 2019/2149.
         
         
            Άρθρο 2
            
               1.   Ο δασμός αντιντάμπινγκ που εφαρμόζεται σύμφωνα με το άρθρο 1 παράγραφος 2 του εκτελεστικού κανονισμού (ΕΕ) 2019/1379 της Επιτροπής σε όλες τις άλλες εταιρείες (πρόσθετος κωδικός TARIC Β999) με έδρα στη Λαϊκή Δημοκρατία της Κίνας επιβάλλεται στις εισαγωγές που αναφέρονται στο άρθρο 1 του εν λόγω εκτελεστικού κανονισμού (ΕΕ) 2019/2149.
            
            
               2.   Ο δασμός αντιντάμπινγκ που αναφέρεται στην παράγραφο 1 επιβάλλεται με ισχύ από 17ης Δεκεμβρίου 2019 στις εισαγωγές ποδηλάτων που είχαν καταγραφεί σύμφωνα με το άρθρο 3 του εκτελεστικού κανονισμού (ΕΕ) 2019/2149.
            
         
         
            Άρθρο 3
            
               1.   Οι τελωνειακές αρχές καλούνται να σταματήσουν την καταγραφή των εισαγωγών που διεξάγονται σύμφωνα με το άρθρο 3 του εκτελεστικού κανονισμού (ΕΕ) 2019/2149.
            
            
               2.   Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
            
         
         
            Άρθρο 4
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Κανονισμός (ΕΟΚ) αριθ. 2474/93 του Συμβουλίου, της 8ης Σεπτεμβρίου 1993, για την επιβολή οριστικού δασμού αντιντάμπινγκ στις εισαγωγές στην Κοινότητα ποδηλάτων καταγωγής Λαϊκής Δημοκρατίας της Κίνας και για την οριστική είσπραξη του προσωρινού δασμού αντιντάμπινγκ (ΕΕ L 228 της 9.9.1993, σ. 1).
         
            (3)  Κανονισμός (ΕΕ) αριθ. 502/2013 του Συμβουλίου, της 29ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 990/2011 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας ύστερα από ενδιάμεση επανεξέταση κατ’ εφαρμογή του άρθρου 11 παράγραφος 3 του κανονισμού (ΕΚ) αριθ. 1225/2009 (ΕΕ L 153 της 5.6.2013, σ. 17).
         
            (4)  Κανονισμός (ΕΚ) αριθ. 1095/2005 του Συμβουλίου, της 12ης Ιουλίου 2005, για την επιβολή οριστικού δασμού στις εισαγωγές ποδηλάτων καταγωγής Βιετνάμ και για την τροποποίηση του κανονισμού (ΕΚ) αριθ. 1524/2000 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας (ΕΕ L 183 της 14.7.2005, σ. 1).
         
            (5)  Εκτελεστικός κανονισμός (ΕΕ) 2019/1379 της Επιτροπής, της 28ης Αυγούστου 2019, για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας, μετά την επέκταση της ισχύος του δασμού στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα, την Τυνησία, την Καμπότζη, το Πακιστάν και τις Φιλιππίνες, είτε έχουν δηλωθεί ως καταγωγής των εν λόγω χωρών είτε όχι, μετά την επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 1036/2016. ΕΕ L 225 της 29.8.2019, σ. 1.
         
            (6)  Εκτελεστικός κανονισμός (ΕΕ) 2019/2149 της Επιτροπής, της 13ης Δεκεμβρίου 2019, για την έναρξη επανεξέτασης για «νέο εξαγωγέα» του εκτελεστικού κανονισμού (ΕΕ) 2019/1379 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας για έναν Κινέζο παραγωγό-εξαγωγέα, με σκοπό την κατάργηση του δασμού όσον αφορά τις εισαγωγές από τον εν λόγω παραγωγό-εξαγωγέα και την υπαγωγή αυτών των εισαγωγών σε καταγραφή. ΕΕ L 325 της 16.12.2019, σ. 159.